KV40

KV40 in die Vallei van die Konings by Thebe, naby die moderne stad Luxor in Egipte, was waarskynlik die grafkelder van koninklikes van die 18de Dinastie, hoewel oorblyfsels ook gekry is uit die latere 22ste Dinastie. Uitgrawings is in 1899 deur Victor Loret gedoen, maar geen verslag is gepubliseer nie.

Uitgrawings in 2014 het die oorblyfsels ontbloot van minstens 50 minder belangrike lede van die koninklike familie in verskeie kamers. Hoewel die grafkelder verskeie kere in antieke tye en aan die einde van die 19de eeu beroof is, het dit nog baie fragmente van begrafnistoerusting bevat, soos doodskiste en tekstiele.

Uitgrawings van 2014
Op 28 April 2014 het die Egiptiese minister van antiekhede die ontdekking deur 'n Switserse argeologiese span aangekondig van minstens 50 mummies in die middel van die begrafniskamer en in drie sykamers van KV40. Egiptoloë het meer as 30 mense geïdentifiseer op grond van begrafnisflesse.

Die mummies in KV40 kom van beide die 18de en die 22ste Dinastie. Die koninklike titels wat op baie van die flesse gekry is, dui aan die mummies is van familielede van Toetmoses IV en Amenhotep III, wat albei ook in die Vallei van die Konings begrawe is. 

Die ontleding van die Hiëratiese inskripsies is van tot dusver onbekende prinsesse, vier prinse en verskeie buitelandse vroue, meestal volwassenes. Volgens laasgenoemde se name was hulle van die Nabye Ooste en Nubië. 'n Paar mummies van kinders is ook ontdek. Volgens die inskripsies is die prinse, prinsesse en koninklike kinders van dieselfde koningshuis.

Verwysings

Nog leesstof

Skakels
 Theban Mapping Project: KV40. Sluit planne van die grafkelder in.

Vallei van die Konings